সেদিনের স্পট ভিজিট তখনো শেষ হয়নি। সিএনজি ধুলা উড়িয়ে খোলা মাঠে পড়ে। দিগন্তে জমাট সবুজ গ্রাম। বাতাসে দোলানো কচি সবুজ ধানক্ষেত। তখনো ধানে পাক ধরেনি। আমাদের বাহন থামে টিনে ছাওয়া সাদা-ধূসর দেয়ালের একঠেরে একটা বাড়ির সামনে, যা সিনেমায় টর্চার সেল। আড়ায় দড়ি দিয়ে হাত বাঁধা, আর্মির অত্যাচারে জর্জরিত সাত্তার মৃধা গড়ানো তেলের ড্রামে দাঁড়িয়ে কোনোক্রমে ভারসাম্য রাখার চেষ্টা করছেন। ‘বলে দেন না ভাই, এ-যন্ত্রণা আর সহ্য হয় না।’ কী বলবে নুরুল হুদা, তখনো জানা যায় না। খাড়া করা লোহার খাটের ফ্রেমে তার হাত দুটি ক্রুশবিদ্ধের ভঙ্গিতে বাঁধা যেন।